<classify> Mechi ya ligi ya Simba kiporo raundi ya 20 iliyopangwa kuchezwa Jumapili hii dhidi ya Stand United kwenye Uwanja wa Uhuru imerudishwa nyuma na sasa itachezwa keshokutwa kwenye uwanja huo.Kwa mujibu wa Mtendaji Mkuu wa Bodi ya Ligi Kuu, Boniface Wambura, Simba iliomba mechi hiyo irudishwe nyuma ili kupata nafasi ya kujiandaa vizuri na mchezo wao wa kombe la Shirikisho Afrika dhidi ya Al Masri ya Misri utakaochezwa Jumatano ijayo.Aidha, mechi ya raundi ya 21 Yanga dhidi ya Mtibwa iliyokuwa ichezwe mwishoni mwa wiki hii imesogezwa mbele na sasa itapangiwa tarehe nyingine kupisha maandalizi ya Yanga dhidi ya Township Rollers ya Botswana katika mchezo wa Ligi ya Mabingwa.Yanga iliomba mechi hiyo isogezwe mbele wapate nafasi ya kujiandaa na mchezo huo wa kimataifa, alisema Wambura na kuongeza itapangiwa tarehe.Mechi nyingine zilizosogezwa ni Lipuli dhidi ya Ndanda iliyopangwa kuchezwa Machi 2, mwaka huu sasa itachezwa Machi 4, mwaka huu.Wambura alisema sababu ni kwa vile Ndanda inacheza na Yanga leo hivyo, imepewa muda wa kujiandaa na safari ya kutoka Mtwara hadi Iringa.Pia, Kagera Sugar dhidi ya Mwadui iliyokuwa ichezwe Machi 11, mwaka huu itachezwa Machi 13.Sababu ni kwa vile Machi 8 watakuwa na mechi dhidi ya Azam hivyo, ili wapate muda wa kusafiri na kujiandaa.Mtendaji huyo wa Bodi ya ligi aliongeza kuwa ligi itasimama kuanzia Machi 19, mwaka huu kupisha kalenda ya Shirikisho la Soka Duniani FIFA ambapo timu ya taifa itacheza mechi za kirafiki.  <topic>: MICHEZO 